REGULAMENTUL (CE) NR. 873/2008 AL COMISIEI
din 5 septembrie 2008
de modificare a Regulamentului (CE) nr. 712/2007 privind lansarea unor invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (1), în special articolul 43 coroborat cu articolul 4,
întrucât:
(1)
Regulamentul (CE) nr. 712/2007 al Comisiei (2) a lansat invitații permanente la licitație pentru revânzarea pe piața comunitară a cerealelor deținute de organismele de intervenție din statele membre. Termenul de prezentare a ofertelor pentru ultima licitație parțială expiră la 10 septembrie 2008.
(2)
În scopul de a asigura aprovizionarea crescătorilor de animale și a industriei furajelor la prețuri competitive pentru primele luni ale campaniei 2008/2009, ar trebui să fie menținute disponibile, pe piața cerealelor, stocurile de intervenție deținute de organismul de intervenție din Ungaria, singurul care mai dispune de stocuri în prezent, și să se precizeze zilele și datele în care operatorii vor putea depune oferte, în funcție de reuniunile programate ale comitetului de gestiune a organizării comune a piețelor agricole.
(3)
Prin urmare, este necesară modificarea în consecință a Regulamentului (CE) nr. 712/2007.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 3 alineatul (1) din Regulamentul (CE) nr. 712/2007, se adaugă următorul paragraf:
„Începând cu 15 septembrie 2008, termenul de prezentare a ofertelor pentru licitațiile parțiale expiră miercuri la ora 13 (ora Bruxelles-ului), în datele de 24 septembrie 2008, 15 octombrie 2008, 29 octombrie 2008, 12 noiembrie 2008, 26 noiembrie 2008, 3 decembrie 2008 și 17 decembrie 2008.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 septembrie 2008.